Edukacija članova obitelji je proces tijekom kojeg medicinska sestra organizirano pomaže bolesniku i članovima obitelji da što bolje razumiju promjene nastale uslijed bolesti. Cilj je da se što uspješnije savladaju nastale poteškoće, spriječe moguće komplikacije te, poticanjem samostalnosti bolesnika, očuva zadovoljavajuća kvaliteta života.
U dogovoru s odjelnim liječnikom i ostalim zdravstvenim osobljem, u određenim situacijama članovi obitelji mogu sudjelovati u hranjenju, njezi, mobilizaciji, vježbanju i edukaciji pacijenta, osobito ako će nakon otpusta iz bolnice pacijentu biti potrebna barem djelomična pomoć u svakodnevnim aktivnostima. Sudjelovanje obitelji u procesu liječenja važan je čimbenik zdravstvene skrbi koji značajno poboljšava ishode liječenja, smanjuje stres te unapređuje komunikaciju između pacijenta, obitelji i zdravstvenih djelatnika.